[Video] Dubai begin vlieënde taxi’s toetsSkermskoot uit die video. Dié vlieënde taxi wat deur die Duitse hommeltuigmaatskappy Volocopter ontwikkel is, lyk soos ’n klein tweesitplek-helikopterkajuit met ’n groot, sirkelvormige struktuur bo-op met 18 propellers. Die vlieënde taxi was onbeman tydens die eerste toetslopie. Die taxi is veronderstel om sonder afstandbeheer te vlieg en daar word gepoog om dit vir ’n maksimum van 30 minute in die lug te hou. Vir noodgevalle is daar ekstra batterye, rotors en indien die ergste gebeur – twee valskerms. Volocopter ding mee met talle ander Europese en Amerikaanse maatskappye om ’n nuwe vorm van stedelike vervoer te skep wat ’n kruising is tussen ’n bestuurderlose elektriese motor en ’n kortafstand-opstyg-en-land-vliegtuig. Airbus wil teen 2020 ’n bestuurderlose taxi in die lug kry. Florian Reuter, hoof van Volocopter, het gesê die implementering van hul vlieënde taxi sal mense in staat stel om hul slimfoon te gebruik om ’n Volocopter te bestel. “Die Volocopter sal jou dan kom oplaai en by jou bestemming gaan aflaai.” Kyk die video hier.